### 23.    Folkeoplysningspolitikken 2019 - 2021

**Åbent**

Sagsnr.: 326-2018-11872       J.nr.: 18.15.00           Dokumentnr.:
326-2018-296071

**Sagstype**

Beslutning.

**Resume og sagens baggrund**

Folkeoplysningsudvalget har foretaget en revision af
politikken for folkeoplysningsområdet for perioden 2019 - 2021 jf. § 34 i
Folkeoplysningsloven. Politikken indeholder vision og målsætning, en bred
introduktion til [adresse], samt sammenhængen mellem folkeoplysningsområdet
og øvrige kommunale politikker og indsatser. I modsætning til tidligere politik,
beskriver den reviderede politik de mere ordnede målsætninger for området.
Folkeoplysningsudvalget vil derudover årligt ved årets udgang, udarbejde en
strategiplan for konkrete indsatser gældende for kommende år.

**Indstillinger**

Direktøren indstiller, at politikken godkendes.

**Behandling**

Direktionen, Kultur- og Fritidsudvalget, Økonomiudvalget og
Kommunalbestyrelsen.

**Sagsfremstilling**

I henhold til Folkeoplysningslovens § 34 skal Kommunalbestyrelsen
vedtage en politik for den folkeoplysende virksomhed i kommunen. Politikken
skal angive følgende:

1)    Målsætning for
borgernes deltagelse i den folkeoplysende voksenundervisning og det frivillige
folkeoplysende foreningsarbejde.

2)    Rammer for den
folkeoplysende voksenundervisning og det frivillige folkeoplysende foreningsarbejde,
herunder de fysiske rammer.

3)    Samspil og
sammenhæng mellem den støtteberettigede folkeoplysningsvirksomhed og
selvorganiserede grupper og aktiviteter, herunder for så vidt angår de
økonomiske rammer for det folkeoplysende udviklingsarbejde.

4)    Samspil mellem
den folkeoplysende virksomhed og øvrige politikområder, herunder muligheder for
indgåelse af partnerskaber om løsning af konkrete opgaver

5)    Afgrænsning af
aktiviteter inden for den folkeoplysende virksomhed i forhold til andre tilgrænsende
aktiviteter.

6)    Omfanget og
karakteren af brugerinddragelsen af den folkeoplysende virksomhed i kommunen

Folkeoplysningspolitikken for 2019 – 2021 beskriver, i
modsætning til den tidligere politik, mere overordnede målsætninger for
området:

Målsætninger for det folkeoplysende arbejde i Kalundborg
Kommune:

·
At øge synligheden på folkeoplysningsområdet og områdets positive
betydning for samfundet og den enkelte borger.

·
At styrke foreningerne lokalt, men også samarbejdet på tværs af
foreningerne.

·
At skabe mulighed for bedre og mere aktiv brug af naturrummet.

·
At styrke kvaliteten af faciliteter og lokaler for de
folkeoplysende foreninger

·
At skabe en bedre sammenhæng i mellem det frivillige foreningsliv
og den kommunale opgaveløsning.

Folkeoplysningsudvalget konkretiserer og prioriterer årligt
indsatser til opnåelse af målsætningerne gennem handleplaner. Derved sikres
det, at politikken også bliver konkret og målrettet foreningernes behov.
Ligeledes er det hensigten, at handleplanerne skal imødekomme de tendenser og
udfordringer, der findes indenfor folkeoplysningsområdet.

**Økonomiske konsekvenser**

Der er ingen økonomiske konsekvenser.

**Direktionens møde den 26.
november 2018:**

Anbefales.

**Kultur- og Fritidsudvalgets
møde den 4. december 2018:**

Anbefales.

**Økonomiudvalgets møde den 12.
december 2018:**

Anbefales.

**Bilag**

|  |  |
| --- | --- |
| Folkeoplysningspolitikken 2019-2021 | 326-2018-296339 |